b'\n_START_ARTICLE_\nNacionalin\xc4\x97 Bolonijos pinakoteka\n_START_PARAGRAPH_\nNacionalin\xc4\x97 Bolonijos pinakoteka (it. Pinacoteca Nazionale di Bologna) \xe2\x80\x93 meno galerija Bolonijos mieste, turinti nacionalin\xc4\x97s Italijos status\xc4\x85. Adresas: Via delle Belle Arti, 56._NEWLINE_Galerijoje yra reik\xc5\xa1minga Bolonijos dail\xc4\x97s mokyklos bei kit\xc5\xb3 Italijos mokykl\xc5\xb3 meninink\xc5\xb3 darb\xc5\xb3 kolekcija. Muziejus \xc4\xafsik\xc5\xabr\xc4\x99s buvusioje Bolonijos j\xc4\x97zuit\xc5\xb3 kolegijoje. Kolekcijos pagrind\xc4\x85 sudaro Napoleono okupacijos metu konfiskuoti Bolonijos ir aplinkinio regiono religini\xc5\xb3 bendruomeni\xc5\xb3 ir ba\xc5\xbeny\xc4\x8di\xc5\xb3 dail\xc4\x97s darbai. Daugiausiai galerijoje eksponuojami Bolonijos dailinink\xc5\xb3 k\xc5\xabriniai pradedant Vitale da Bologna (XIV a.), baigiant Gaetano Gandolfi (XVIII a.). Kapitaliniais k\xc5\xabriniais reprezentuoti XVII a. garsiausi Bolonijos dailininkai: Anibal\xc4\x97 Kara\xc4\x8dis, Gvidas Renis, Domenikinas, Gver\xc4\x8dinas ir kiti. Yra garsi\xc5\xb3 kit\xc5\xb3 Italijos dailinink\xc5\xb3 k\xc5\xabrini\xc5\xb3, tarp j\xc5\xb3 Rafaelio \xe2\x80\x9e\xc5\xa0v Secilijos ekstaz\xc4\x97\xe2\x80\x9c, D\xc5\xbeoto, Parmid\xc5\xbeanino ir Fran\xc4\x8desko del Kosos k\xc5\xabriniai. Galerija pa\xc5\xbeym\xc4\x97tina tuo, kad \xc5\xbei\xc5\xabrovas gali i\xc5\xa1 arti ap\xc5\xbei\xc5\xabr\xc4\x97ti absoliu\xc4\x8di\xc4\x85 daugum\xc4\x85 eksponat\xc5\xb3, jie neu\xc5\xbedengti stiklu.'